गुवाहाटी , 12 नभेम्बरःबावैसो सानफोर सिगांनिफ्रायनो आसाम - मिजराम सिमना ओन्सोलाव सोमजिनाय हिंसायारि जाथायवि थासारिआ फिन जाफिनबावनायनि महर लानायखौ नुनो मोन्दों । आसाम - मिजरामनि गेजेराव समबारखालिनिफ्राय गारि - मथर थांलाय - फैलाया जागायफिन्नायनि माखासे घन्टाफोर समनि उनावनो 11 नभेम्बरखालि आसामनि लाइलापुर ओन्सोलाव जायगायारि सुबुंफोरा माहारियारि राजा लामाखौ फिन बन्द खालामफिन्दों । अदेबानि आसामनि कासार जिल्ला खुंथाय आरो मिजरामनि कलासिब जिल्ला खुंथायनि गेजेराव थामख'नायारि सावरायनाया जावले - जावले फेलें जाबाय थानायनि जाहोनआव जायगानि सुबुंफोरनि गोसोआव फिन खुद्रिखांनाय सोमजिफिन्दों । मख'नाय जायोदि , बुधबारखालि मोननै जिल्लानि जिल्ला बेंगिरि आरो एसपिफोरा लाइलापुरआव जायगानि थागिबि सुबुंफोरजों सावरायनानै जेंना बोस्रांनायनि राहाखौ लादोंमोन । मोननैबो जिल्ला खुंथाया लामा होबथानाय एबा बन्द खालामनायखौ बोखारनो थाखायबो जायगानि सुबुंफोरखौ खावलायदोंमोन । नाथाय आसामनि लाइलापुर ओन्सोलनि थागिबि सुबुंफोरा जिल्ला खुंथायनि बे बिथोनखौ नेवसिनानै बुंदोंदि , मिजरामनि सुबुंफोरा आसामनि हाखौ हगारब्लासो लामा होबथानायखौ बोखारनानै लाफिनगोन । लाइलापुर ओन्सोलनि सासे सुबुङा बुंदोंदि , थांनाय 15 सानफोरनिफ्रायनो जोंनि गामिनिफ्राय इन्डियान रिजार्भ बेटेलियन फर्सखौ बोखारनानै लांफिन्नो थाखाय मिजराम सरकारखौ खावलायबोबाय थादों । नाथाय गले - गले खावलायसेयावबो मिजराम सरकारआ गोनांथि होयाखै । मिरु सरकारआ जोंनि ओन्सोलाव बिएसएफ सान्थ्रिफोरखौ बांसिन दैथायहरबावदों आरो मिजराम सान्थ्रिफोराबो जोंनि जायगायाव दंगासिनो । बेनिखायनो जेब्लासिम मिजरामनि सान्थ्रिफोरा जायगा नागारनानै थांफिना अब्लासिम सोमावसारलांबाय थागोन आरो लामा बन्द खालामगोन होन्नानै फोरमायो । मख'नाय जायोदि , आसाम - मिजराम सिमना जेंना आयदाखौ लानानै लाइलापुर ओन्सोलनि सुबुंफोरा 306 नं माहारियारि राजा लामाखौ बन्द खालामनायाव आसाम - मिजराम दरनै राइज्योनि गेजेराव थांनाय 12 सानफोरनिफ्रायनो गारि - मथरनि हान्था - मेलाया आबुङै बन्द जानानै थाबोदों । 
आसाम - मिजराम सिमना जेंनानि सावरायनाया फेलें जाबावबाय